Document ID: 32003D0597

Komisijas Lēmums
(2003. gada 4. augusts),
ar ko paredz sīki izstrādātus noteikumus, lai Padomes Direktīvu 93/25/EEK piemērotu attiecībā uz statistikas pārskatiem par aitu un kazu kopskaitu un ražošanu
(izziņots ar dokumenta numuru C(2003) 2801)
(2003/597/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 1. jūnija Direktīvu 93/25/EEK par veicamajiem statistiskajiem apsekojumiem attiecībā uz aitu un kazu populāciju [1], kurā jaunākie grozījumi izdarīti ar Direktīvu 97/77/EK [2], un jo īpaši tās 1. panta 4. punktu, 2. panta 2. punktu, 3. panta 2. un 3. punktu, 7. pantu, 10. panta 1. un 2. punktu un 13. panta 3. punktu,
tā kā:
(1) Komisijas 1994. gada 30. maija Lēmums 94/434/EK, ar ko paredz sīki izstrādātus noteikumus, lai Padomes Direktīvu 93/25/EEK piemērotu attiecībā uz statistikas pārskatiem par aitu un kazu kopskaitu un ražošanu [3], būtiski grozīts vairākas reizes [4]. Skaidrības un lietderības labad minētais lēmums jākodificē.
(2) Nepieciešamas precīzas definīcijas, lai veiktu apsekojumus, kas paredzēti Direktīvā 93/25/EEK. Pirmkārt, nepieciešams definēt lauku saimniecības, uz kurām attiecas apsekojums. Atsevišķās kategorijas, kādās jāiedala apsekojuma rezultāti, arī precīzi jādefinē, kā arī jānosaka ganāmpulku lieluma klases un reģioni, saskaņā ar kuriem dalībvalstis sastāda apsekojumu rezultātus ik pēc noteikta laika. Nepieciešama vienota kautsvara definīcija, lai sastādītu nokaušanas statistiku.
(3) Saskaņā ar Direktīvu 93/25/EEK dalībvalstīm pēc to pieprasījuma var atļaut statistisku apsekojumu vietā izmantot administratīvus avotus par aitu un kazu krājumiem un noteikto iedalījumu pēc ganāmpulku lieluma klasēm galīgajiem rezultātiem pārskaitļa gados.
(4) Dalībvalstis iesniegušas pieteikumus dažāda veida atļaujām.
(5) Šis lēmums ir saskaņā ar Lauksaimniecības statistikas pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Direktīvas 93/25/EEK 2. panta 2. punktā "lauku saimniecība" ir jebkāda tehniska un saimnieciska vienība, kam ir vienota vadība un kas ražo lauksaimniecības produktus.
2. Apsekojums, kas minēts Direktīvas 93/25/EEK 1. panta 1. punktā, attiecas uz:
a) lauku saimniecībām ar izmantoto lauksaimniecības zemes platību 1 hektārs vai vairāk;
b) lauku saimniecībām ar izmantoto lauksaimniecības zemes platību mazāk nekā 1 hektārs, ja to produkcija konkrētā apjomā paredzēta pārdošanai vai ja to ražotne pārsniedz konkrētu dabisku slieksni.
3. Dalībvalstis, kas vēlas lietot citu apsekojuma slieksni, tomēr apņemas noteikt šo slieksni tā, ka vienīgi vismazākās saimniecības tiek izslēgtas un ka izslēgtās saimniecības kopā veido 1 % vai mazāk no standarta bruto seguma kopējā daudzuma attiecīgajai dalībvalstij Komisijas Lēmuma 85/377/EEK [5] nozīmē.
2. pants
Direktīvas 93/25/EEK 3. panta 1. punktā un 13. panta 2. punktā minēto aitu un kazu kategoriju definīcijas ir noteiktas I pielikumā.
3. pants
Teritoriālais sadalījums, kas minēts Direktīvas 93/25/EEK 7. panta 1. punktā, noteikts II pielikumā.
4. pants
Lieluma klases, kas minētas Direktīvas 93/25/EEK 10. panta 1. punktā, noteiktas III pielikumā.
5. pants
Kautsvars, kas minēts Direktīvas 93/25/EEK 13. panta 1. punktā, noteikts IV pielikumā.
6. pants
1. Atbilstoši Direktīvas 93/25/EEK 1. panta 3. punktam dalībvalstīm, kas uzskaitītas V pielikuma a) punktā, atļauts statistisku apsekojumu vietā izmantot administratīvus avotus.
2. Atbilstoši Direktīvas 93/25/EEK 10. panta 2. punktam dalībvalstīm, kas uzskaitītas V pielikuma b) punktā, galīgajiem rezultātiem pārskaitļa gados atļauts izmantot iedalījumu pēc ganāmpulku lieluma klasēm.
7. pants
Lēmumu 94/434/EK atceļ.
Atsauces uz atcelto lēmumu uzskata par atsaucēm uz šo lēmumu, un tās lasa saskaņā ar VII pielikumā noteikto korelācijas tabulu.
8. pants
Šis lēmums ir adresēts dalībvalstīm.
Briselē, 2003. gada 4. augustā

Labels: 15
6